Sveučilište u Zagrebu

Filozofski fakultet

Odsjek za etnologiju i kulturnu antropologiju

**UPUTE ZA PISANJE SEMINARSKOG RADA**

Seminarski rad je samostalno djelo studenta/ice u kojem se pod vodstvom mentora/ice obrađuje zadana ili samostalno izabrana tema. Na preddiplomskoj razini studija student seminarom pokazuje poznavanje teorijskih znanja, metodoloških pristupa i sposobnost samostalnog korištenja literature i ostalih izvora. Na diplomskoj razini studija očekuje se kritička analiza literature i građe, uz pokušaj interpretacije. Uz stjecanje iskustva akademskog pisanja, cilj seminarskog rada je primjena i proširenje znanja stečenog u okviru predavanja. Seminarski rad predaje se kao računalni ispis i/ili šalje e-mailom (u dogovoru s nastavnikom). Rad se piše u programu Word te u formatu Word Document (doc ili docx). Koristi se Times New Roman, veličina slova 12 točaka, prored 1,5 linija, obostrano poravnat tekstualni blok te paginirane stranice.

# Elementi seminarskog rada

1. Naslov
2. Podaci o autoru
3. Sažetak
4. Ključne riječi
5. Uvod
6. Izlaganje/razrada teme
7. Zaključak
8. Popis priloga
9. Popis literature

**Opseg seminarskog rada**

Minimalna dužina seminarskog rada je 7 kartica teksta[[1]](#footnote-1) (ne uključujući naslov, sažetak, popis priloga i popis literature), a maksimalna 16 kartica teksta. Predviđeno je da seminarski rad na nižim godinama studija obuhvaća od 7 do 10 kartica teksta, a seminarski rad na višim godinama studija (treća godina prijediplomskog i diplomski studij) od 10 do 16 kartica teksta. Unutar zadanih parametara predmetni nastavnik ima pravo odrediti dužinu seminarskog rada za pojedini kolegij.

# Nacrt seminarskog rada

# Nacrt seminarskog rada kraći je tekst u kojem se opisuje tema seminarskog rada i plan istraživanja. U nacrtu seminarskog rada potrebno je:

1. Odrediti znanstveni problem ili predmet istraživanja
2. Definirati istraživačka pitanja
3. Navesti metodu/e koju/e ćete koristiti
4. Napisati nacrt orijentacijskog istraživanja
5. Navesti polazišnu literaturu (teorijski radovi/knjige te studije slučaja koji su relevantni za temu kojom se bavite)[[2]](#footnote-2)
6. Navesti ostale izvore koje ćete koristiti (intervju, arhiv, tisak…)

Predmetni nastavnik ima pravo definirati strukturu i dužinu nacrta seminarskog rada za pojedini kolegij.

**Dijelovi seminarskog rada**

# Sažetak

Sažetak rada u opsegu do 100 riječi treba sadržavati istraživački problem, problemska pitanja, polazišta, metode, svrhu i cilj rada (primjer u prilogu).

# Ključne riječi

Ključne riječi su riječi i sintagme koje čitatelju predstavljaju sadržaj rada i kojima se označavaju glavna tema, podteme, važni koncepti korišteni u radu i sl. Ključne riječi unose se u baze podataka i pomažu u pretraživanju i pronalaženju relevantnih radova za određenu temu.

U seminarskom radu potrebno je izdvojiti tri do pet ključnih riječi i razdvojiti ih zarezom (primjer u prilogu).

# Uvod

U uvodu se određuje znanstveni problem ili predmet istraživanja; postavljaju istraživačka pitanja; navode svrha i cilj istraživanja; navodi metoda koja se koristi; daje kritički osvrt na literaturu (teorijske radove i studije slučaja koji su relevantni za temu); navode i objašnjavaju ostali izvori koji se koriste (intervju, arhiv, tisak…). Također, ukratko se prepričava struktura rada. Uvod ne bi trebao biti opsežniji od dviju kartica.

# Izlaganje/razrada teme

Izlaganje teme je središnji i najopsežniji dio rada, oblikovan je u poglavlja i po potrebi potpoglavlja, tj. tematske cjeline. Svako poglavlje i potpoglavlje treba imati naslov kojim se ukazuje na temu poglavlja/cjeline koja se razlaže u tom dijelu rada. Raspored tema/poglavlja mora biti smislen.

U ovome dijelu rada izlaže se etnografska građa, odnosno kompariraju, analiziraju i sintetiziraju dobiveni rezultati.

# Zaključak

U zaključku se iznose rezultati rada, izdvajaju otvorena pitanja i daju smjernice za daljnja istraživanja.

# Prilozi (slike, crteži, dokumenti, pisma, grafovi, tablice…)

Prilozi mogu biti umetnuti u tekst, ali je poželjno staviti ih na kraj teksta, po dva na jednoj stranici. Prilozi moraju biti numerirani (npr.: slika 1) i popraćeni potpisom koji treba sadržavati sljedeće podatke: naslov priloga, mjesto i vrijeme nastanka priloga, autor. Potpis preslike dokumenta treba sadržavati: naziv dokumenta, datum nastanka dokumenta i njegov izvor.

# Citiranje

Citiranje ideja, koncepata, dijelova teksta ili rečenica i slijeđenje strukture nekog rada drugog autora potrebno je dokumentirati podacima o autoru, godinom nastanka djela iz kojeg se preuzima citat i stranicom.

Citat može biti direktan, tj. izravno prenositi dijelove rada, odlomke ili rečenice drugih autora. Direktni citati dulji od 35 riječi navode se u novom redu i izdvajaju u uvlakom u zaseban odlomak. Pravilo se odnosi na sve vrste citata, uključujući i navode iz kazivanja.

Primjer:

„Socijalna i kulturna antropologija dvadesetog stoljeća je svojem uglavnom zapadnom čitateljstvu obećala prosvjećenost na dva fronta. Prvi je bilo spašavanje raznolikosti kulturnih oblika života od procesa očevidne globalne vesternizacije. Drugo obećanje antropologije, ne toliko istaknuto i jasno artikulirano kao prvo, bilo je ono po kojemu je ona trebala biti oblik kritike naše vlastite kulture“ (Marcus i Fischer 2003:15).

Prepričavanje ili parafraza izvornog teksta je način sažimanja misli drugih autora upotrebom vlastitih riječi. U slučaju parafraziranja također je potrebno navesti izvor.

Primjer: Marcus i Fischer (usp. 2003:15) u svojem su radu ukazali na dvojne ciljeve antropologije dvadesetog stoljeća koja se u svojim interesima kretala od spašavanja globalnih kultura do okretanja kritici vlastitih kultura.

Reference za internetske sadržaje navode se u zagradi na kraju teksta tako da se u zagradu stave prezime autora i godina objave sadržaja (ili godina oblikovanja internetske stranice ako godina objave sadržaja nije poznata). U slučaju da podatak o autoru nije poznat, u zagradi se navodi naslov teksta ili dio naslova teksta i godina objave sadržaja.

Primjer 1:

„U predvorju Male dvorane Vatroslava Lisinskog jučer je održana press konferencija povodom 24. ciklusa Jazz.hr/jesen, koji se održava od 22. do 25. listopada. Umjetnički voditelj festivala, renomirani jazz kritičar Davor Hrvoj, predstavio je program od osam koncerata.“ (Drach 2014)

Primjer 2:

„Aktivizam mladih poticat i ojačavat ćemo provođenjem aktivnosti te pružanjem mentorske i partnerske podrške koja će služiti njihovom osposobljavanju za zagovarački rad te razvijanje znanja i vještina koje će moći koristiti za doprinos boljem životu u lokalnim sredinama.“ (Edukacija mladih 2022)

# Navođenje kazivača (sudionika istraživanja)

Navođenje imena i prezimena i ostalih osobnih podataka sudionika istraživanja vodi se *Etičkim kodeksom Hrvatskog etnološkog društva* i etičkim načelima struke te načelima zaštite podataka i zasebnog čuvanja podataka definiranima *Općom uredbom o zaštiti podataka* (Službeni list Europske unije L 119/1). Osobni podaci sudionika istraživanja ne smiju biti javno objavljeni, osim u slučajevima izričitog zahtjeva ili pristanka. U objavi rezultata istraživanja identitet sudionika i tajnost osobnih podataka štiti se anonimizacijom ili pseudonimizacijom na način da se osobni podaci više ne mogu pripisati određenom sudioniku bez uporabe dodatnih informacija. Takve dodatne informacije o sudionicima istraživanja čuvaju se zasebno, u arhivi istraživanja ili u repozitorijima te podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi. U slučajevima pristanka sudionika istraživanja na objavu punog imena i prezimena, potrebno je dobiti izričitu i potpisanu suglasnost koja se pohranjuje u arhivi istraživanja ili repozitoriju.

Detaljnije vidjeti u [*Općoj uredbi o zaštiti podataka*](https://eur-lex.europa.eu/legal-content/HR/TXT/PDF/?uri=CELEX:32016R0679)(posebno članci 26–29) te u [*Etičkom kodeksu Hrvatskog etnološkog društva*](https://hrvatskoetnoloskodrustvo.hr/o-nama/eticki-kodeks/).

**Pravila o oblikovanju popisa literature i popisa izvora**

U popisu literature navode se samo radovi korišteni u izradi seminarskog rada. Radovi na koje se student ne poziva u tekstu seminarskog rada ne navode se u popisu literature. Popis literature navodi se abecednim redom prema prezimenu autora (više djela istog autora navodi se kronološkim redoslijedom). Sve bibliografske jedinice navode se s potpunim podacima prema sljedećim pravilima:[[3]](#footnote-3)

Autorske knjige:

URRY, John. 1995. *Consuming Places*. London: Routledge.

MARTÍN, Diaz Emma, Melis MAYNAR i Sanz CASAS. 2000. *Mercados de Trabajo e Inmigración Extracomunitaria en la Agricultura Mediterránea.* Sevilla: Junta de Andalucía.

Uredničke knjige:

COLEMAN, Simon i John EADE, ur. 2004. *Reframing Pilgrimage. Cultures in Motion.* London– New York: Routledge.

Poglavlje u knjizi:

DUBISCH, Jill. "'Heartland of America': Memory, motion and the (re)construction of history on a motorcycle pilgrimage". U *Reframing Pilgrimage. Cultures in Motion,* ur. Simon Coleman i John Eade. London–New York: Routledge, 105–132.

ECO, Umberto. 1984. "The frames of comic 'freedom'". U *Carnival!*, ur. Thomas Albert Sebeok. Berlin – New York – Amsterdam: Mouton Publishers, 1–9.

Članak u časopisu:

JARVENPA, Robert. 2003. "Collective Witnessing: Performance, Drama, and Circulation of Valuables in the Rural Auction and Antiques Trade". *Journal of Contemporary Ethnography* 32/5:555–591.

Članak u elektronskom časopisu:

WOODWARD, Sophie. 2002. "Making Fashion Material". *Journal of Material Culture* 7/3:345–353. <http://mcu.sagepub.com/cgi/content/abstract/7/3/345>(pristup 28. 11. 2007.).

Novinski članak:

GRŽINIĆ, Marina. 2004. "Rod i tehnologija. Razgovor s Dianom McCarty". *Zarez*, 7. listopada, br. 139:27.

Arhivska građa:

HR-HDA-1619-Matica iseljenika Hrvatske: Zagreb, fond 1619, Matica iseljenika Hrvatske traži odobrenje za rad, br. 2/1951. od 15. 2. 1951.

(oznaka države, oznaka arhiva, broj fonda, naziv fonda, broj kutije, naziv dokumenta, broj dokumenta)

U tekstu: (HR-HDA-1619-MIH, kut. 1, Matica iseljenika Hrvatske traži… br. 2/1951)

Ako se u popisu izvora na kraju članka citira više fondova iz jednog arhiva:

HR-HDA: Hrvatska, Hrvatski državni arhiv, Zagreb

– fond 429, Banska generalkomanda

– fond 1059, Ostavština Josipa Matasovića

– fond 1619, Matica iseljenika Hrvatske

Internetski izvori:

DRACH, Saša. 2014. "JAZZ.HR/JESEN Nastupa slavni Paolo Fresu, u duetu s gitaristom Bebom Ferrom". *Jutarnji list*, 15. listopada. <http://www.jutarnji.hr/jazz-hr-jesen-nastupa-slavni-> paolo-fresu--u-duetu-s-gitaristom-bebom-ferrom/1228060/ (pristup 20. 10. 2014.).

Ako autor teksta nije poznat, navod započinje naslovom:

„Edukacija mladih i aktivizam 2022 – 2025“. 2022. *Yihr.hr,* n. d., https://www.yihr.hr/hr/programi/obrazovanje-mladih-i-aktivizam (pristup: 27. 5. 2023.)

Elektronička izdanja enciklopedija i leksikona:

avunkulat. 2021. Hrvatska enciklopedija, mrežno izdanje. Leksikografski zavod Miroslav Krleža, http://www.enciklopedija.hr/Natuknica.aspx?ID=4872 (pristup: 21. 9. 2023.)

U tekstu: (avunkulat, Hrvatska enciklopedija 2021)

Društvene mreže:

American Ethnologist (AE). 2022. "Call for Invited Commentaries: What good is anthropology?“. *Facebook,* 14. prosinca, https://www.facebook.com/americanethnologist/posts/pfbid0zLaeqyhsXsnztC37EJXRkUjjSTp2JW6qLdBDRiT9Fg4WMV2aVFgJnMqZKRERSmj6l (pristup: 15. 7. 2023.)

U tekstu: (American Ethnologist (AE) 2022)

HAU: Journal and HAU books (@hau\_journal\_books). 2022. "Sūq: Geertz on the Market". *Instagram,* 23. prosinca, https://www.instagram.com/p/CmgkxdyrIi6/ (pristup: 27. 12. 2022.)

U tekstu: (HAU Journal and HAU books 2022)

Society for Cultural Anthropology (@culanth). 2018. „Anthropology should definitely be used to make policy.“. *Twitter,* 4. svibnja, https://twitter.com/culanth/status/992518768436830208 (pristup: 25. 7. 2020.)

U tekstu: (Society for Cultural Anthropology 2018)

Chat GPT:

ChatGPT. Godina. Pitanje. URL (pristup dan. mjesec. godina)

U tekstu: (ChatGPT godina)

Važna napomena: Predmetni nastavnici mogu zabraniti upotrebu AI alata za pojedini kolegij, te se njihovo korištenje ograničava na kolegije koji dozvoljavaju njihovo korištenje.

Ostalo navoditi prema *The Chicago Manual of Style* (*author-date style, reference list entry*)

**Provjera izvornosti teksta – Turnitin**

U skladu s načelima akademske čestitosti i s ciljem izbjegavanja plagiranja preporučuje se da studenti koriste program za provjeru izvornosti teksta Turnitin kako bi utvrdili jesu li njihovi navodi iz literature i izvora u seminarskom radu usklađeni s pravilima o citiranju. Predmetni nastavnik može tražiti provjeru seminarskih radova u programu Turnitin. Upute za korištenje programa nalaze se u prilogu.

**Spomenik „Izvidnica“ u Koprivnici kao mjesto sjećanja**

Ime Prezime

Filozofski fakultet Sveučilišta u Zagrebu

Odsjek za etnologiju i kulturnu antropologiju

e-mail adresa

*Tema seminarskog rada je spomenik Izvidnica koji je 1955. godine postavljen na središnjem trgu grada Koprivnice kao znak sjećanja na žrtve iz Drugog svjetskog rata i simbol sjećanja na Narodnooslobodilačku borbu. Budući da je spomenik 1991. godine uklonjen sa središnjeg koprivničkog trga i premješten u Spomen područje prvog ustaškog koncentracijskog logora Danica, njegov simbol sjećanja je u neku ruku promijenjen. Koristeći se metodom analize stručnih tekstova i internetskih izvora te provodeći polustrukturirane intervjue, cilj je bio istražiti politiku pamćenja koja je unesena u postavljanje i premještanje spomenika te analizirati na koji način spomenik, ali i nestanak ili premještaj tog spomenika, oblikuje kolektivno sjećanje zajednice u kojoj je postavljen.*

**Ključne riječi:***antropologija društvenog sjećanja, politika pamćenja, mjesto sjećanja, spomenik Izvidnica*

UVOD

…

Prijavljujete se **korištenjem AAI@EduHR identiteta** na poveznici: [Pristup softveru Turnitin](https://shibboleth.turnitin.com/Shibboleth.sso/Login?SAML=1&target=https://shibboleth.turnitin.com/shibboleth&entityID=https://login.aaiedu.hr/edugain/saml2/idp/metadata.php)

Dalje slijedite upute u ovom videu: <https://www.youtube.com/watch?v=5ukG6-45EFU>.

Da biste mogli provjeriti rad, morate biti prijavljeni/upisani na neki kolegij/Class. U tu svrhu napravili smo kolegij (neovisno od stvarnih kolegija na vašem studiju) u kojem možete neograničeno provjeravati radove. Naziv mu je "Filozofski fakultet - Zagreb".

Odaberite taj kolegij – **Class name: Filozofski fakultet - Zagreb**

Tražit će vas Class ID i Enrollment key. Koristite niže navedene kreirane za korisnike Filozofskog fakulteta:

**Class/section ID: 42034969**

**Enrollment key: 20232024**

Odaberite **Zadaću/Assignment "Provjera radova za studente"**

Napomena: za svaku ponovnu predaju rada, novi se izvještaj generira na mjestu prethodnog. Nakon trećeg puta, prije nove predaje morat ćete pričekati 24 sata.

Detaljne pisane upute za studente dostupne su na poveznici: <https://wiki.srce.hr/display/CEU/4.+UPUTE+ZA+STUDENTE>

Za sva dodatna pitanja možete se javiti na adresu [turnitin@m.ffzg.hr](mailto:turnitin@m.ffzg.hr).

1. Jedna kartica teksta iznosi 1800 znakova (s razmacima) ili prosječno 30 redova sa 60 znakova u retku, odnosno oko 300 riječi. [↑](#footnote-ref-1)
2. Ako seminarski rad temeljite isključivo na literaturi, minimalni broj korištenih jedinica treba biti pet. [↑](#footnote-ref-2)
3. Različite vrste bibliografskih jedinica navode se u objedinjenom popisu, ovdje se razdvajaju radi preglednosti. [↑](#footnote-ref-3)